На основу члана 11. став 3. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) и члана 42. став 1. Закона о Влади („Службени гласник РСˮ, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

У Р Е Д Б У

О ДОПУНАМА УРЕДБЕ О ОБАВЉАЊУ ПОСЛОВА СА ФИНАНСИЈСКИМ ДЕРИВАТИМА У ЦИЉУ УПРАВЉАЊА ЈАВНИМ ДУГОМ РЕПУБЛИКЕ СРБИЈЕ

Члан 1.

У Уредби о обављању послова са финансијским дериватима у циљу управљања јавним дугом Републике Србије („Службени гласник РСˮ, број 94/19), у члану 2. став 2. тачка 19) тачка на крају замењује се тачком и запетом.

Додају се тач. 20) и 21), које гласе:

„20) „датум ефективности” је датум одређен у потврди о обављеној трансакцији и представља датум од кога почињу да важе услови под којима је извршено трговање, укључујући тај датум;

21) „заменска валута” представља валуту у којој се води обавеза након размене валута и после закључења и извршења трансакције са финансијским дериватима у којој је дошло до размене валута.ˮ.

Члан 2.

У члану 14. додаје се став 2, који гласи:

„Након закључења и извршења трансакције са финансијским дериватима у којој је дошло до размене валута, почев од датума ефективности, подаци о стању дуга и обавеза воде се и приказују у заменској валути, у износу и под условима у складу са потврдом о обављеној трансакцији.”.

Члан 3.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:110-5677/2021-1

У Београду, 16. јуна 2021. године

В Л А Д А

ПРЕДСЕДНИК

Ана Брнабић.с.р.